BMW M5
BMW M5 — BMW მე-5 სერიის მაღალი პერფორმანსის მქონე ვარიანტი, რომელსაც აწარმოებს BMW AG-ის ქვებრენდი BMW M. სპორტული სედანების კატეგორიაში კანონიკურ სატრანსპორტო საშუალებად მიიჩნევა. M5-ის უმრავლესობა იწარმოებოდა როგორც სედანი, მაგრამ ზოგიერთ ქვეყანაში M5 ხელმისაწვდომი იყო აგრეთვე როგორც უნივერსალი 1992–1995 და 2006–2010 წლებში. E28 535i შასითა და მოდიფიცირებული BMW M1-ის ძრავათი აღჭურვილი M5-ის პირველი ხელნაკეთი მოდელი ააწყვეს 1985 წელს, რომელიც იმ დროისათვის წარმოებულ სედანებს შორის უსწრაფესი გახდა. 1985 წლიდან მოყოლებული M5-ის მოდელები იწარმოება ყოველი მე-5 სერიის თაობებისთვის და მის უსწრაფეს და უმძლავრეს ვარიანტად ითვლება. BMW E12-სა და BMW E28-ის ბაზაზე შექმნილი M535i-ის მოდელი განიხილება როგორც BMW M5-ის წინამორბედი. M535i (E12/1S) იყო BMW M GmbH-ის მიერ შექმნილი პირველი სპორტული სედანი. იგი წარმოდგენილი იყო 3.5 ლიტრიანი ექვსცილინდრიანი ძრავათი, რომელიც გამოიმუშავებდა 218 ცხენის ძალას. პირველ ყოვლისა, ეს მოდელი განკუთვნილი იყო ავტოსპორტისთვის. E28 სერიის ბაზაზე არსებობდა 1985 წელს წარმოდგენილი კიდევ ერთი M535i, რომელსაც M5-ის მოდელთან საერთო არაფერი ჰქონდა.